Lene Espersen fra Hirtshals vil få et kanonvalg ved det valg, der skal udskrives inden november. Det siger samfundsforsker og valgekspert Johannes Andersen fra Aalborg Universitet til TV2/Nord. Han regner med, at de konservative vil få to valgt i Nordjylland næste gang. - Lene Espersen står traditionelt meget stærkt i Nordjylland, og nu vil de nordjyske vælgere af konservativ observans rykke endnu tætter sammen om hende, siger Johannes Andersen. Valget vil i høj grad blive en sympatierklæring til Lene Espersen, og hendes flotte valg vil formentlig betyde, at de konservative kan få valgt to i Nordjylland. Johannes Andersen understreger dog, at en forudsætning for et godt konservativt valg i Nordjylland er, at den nye formand Lars Barfoed evner at få vendt nedgangen, så de konservative kan øge deres tilslutning med mindst et par procent. - Mere skal der ikke til. Så bliver Lene Espersen valgt sammen med enten Daniel Rugholm eller Tage Leegaard, siger Johannes Andersen. Han vurderer, at holdet denne gang ikke er nær så stærkt som ved forrige valg, hvor de konservative - udover Lene Espersen - fik valgt Knud Kristensen og Jacob Axel Nielsen i Nordjylland. Knud Kristensen er i dag borgmester i Vesthimmerland, mens Jacob Axel Nielsen har forladt politik efter at netop Lene Espersen besluttede, at han skulle fyres som sundhedsminister.

Opsummering:
Samfundsforsker og valgekspert Johannes Andersen fra Aalborg Universitet siger, at sympatien nu vil samle sig om den tidligere partiformand.

 